CONDAMNAT pentru că i-a 'FĂCUT BAIE' vecinei cu lichidul din cisterna vidanja

N.B. a fost trimis în judecată pentru lovirea sau alte violenţe (art.193 NCP) alin.2 la finele anului 2017, iar acum a fost condamnat la un an cu suspendare. Decizia nu este definitivă și deja a fost înregistrat apelul, care se va judeca pe 16.05.2019. Este vorba despre faptul că bărbatul și-a udat vecina cu un furtun, lichidul provenind din cisterna vindanja.

În actul de sesizare a instanței s-a reținut că, în ziua de 08.07.2016 B.N. a agresat fizic o femeie, cauzând-i acesteia leziuni care au necesitat pentru vindecare 4-5 zile de îngrijiri medicale, conform certificatului medico-legal al Serviciului Județean de Medicină Legală Constanța. Mai exact, la data mai sus menționată, organele de poliție au fost sesizate prin 112 de către persoana vătămată, cu privire la faptul că, în cursul aceleiași zile,a fost agresată de către B.N.. Fiind audiată, ea a declarat faptul că este vecină cu inculpatul, iar, în ziua de 08.07.2016, în jurul orelor 13.30 – 14.00, acesta uda pomii de pe marginea drumului, din dreptul curții sale, folosind apa murdară de la cisterna vidanja cu care desfundă fosele septice. Întrucât apa ajungea la ea în curte, i-a atras acestuia atenția, în mai multe rânduri, însă inculpatul nu numai că a ignorat solicitările ei dar a și îndreptat jetul de apă către persoana vătămată care, din cauza forței cu care a fost lovită, s-a dezechilibrat iar, în cădere, s-a lovit cu capul de poarta metalică. Femeia a mai precizat că martori la cele întâmplate au fost soțul său precum și un alt bărbat iar, din cauza loviturii, a fost nevoită să apeleze la asistență medicală, întrucât avea amețeli și nu putea respira. Instanța a audiat și martorii, dar și pe inculpat, stabilind că acesta este vinovat, motiv pentru care l-a condamnat la un an cu suspendare. ”Condamnă inculpatul B.N. pentru infracțiunea de lovire sau alte violențe la pedeapsa de 1 an închisoare. În baza art.91 NCP dispune suspendarea executării pedepsei sub supraveghere a pedepsei de 1 an închisoare cu termen de supraveghere de 2 ani stabilit potrivit art.92 NCP”, potrivit minutei judecătorești.

Liliana CHIRU